#smedoma
Počujete Laurel alebo Yanni? Vidíte modro-čierne šaty? Každý počuje a vidí niečo iné, vyskúšajte známych
Janny, Jally, Laurel alebo Lórei? Každý, kto si vypočuje nasledovné slová, počuje niečo odlišné.
9. apríla 2020
Extra, Ilúzia, Janny Laurel, Karanténa, Lifestyle, Technológie, Veda, Yanni Laurel, Zaujímavosti, Zvuková ilúzia
Spomínate si na celosvetový internetový fenomén modrých šiat s čiernymi pruhmi, ktoré mnohí ľudia na internete videli ako bielo-zlaté? V roku 2015 vyvolali nevšedne veľkú internetovú diskusiu a poukázali na to, že to, čo vidíme a považujeme za samozrejmé, v skutočnosti vôbec tak samozrejmé a pravdivé nie je. Šaty na fotografii nižšie sú skutočne modré a čierne, ale mozog mnohých ľudí farby interpretuje modrú ako bielu a čiernu ako zlatú, prípadne inak.
Takto vyzerajú tieto konkrétne šaty na kvalitnejšej fotografii s lepším osvetlením:
Možno si poviete, že toto je príliš slabá ilúzia, pretože je závislá na tom, či sa na ňu pozeráte cez mobil, počítač alebo na inom zobrazovacom zariadení.
Väčším prekvapením bude pre vás zistenie, že ak už nemôžete veriť vlastným očiam, s ušami to nie je o nič lepšie. Dokonca sa zdá, že uši nás vedia oklamať ešte viac. Toto vás zaručene dostane.
Dokonalá zvuková ilúzia
Pred dvomi rokmi sa na internete objavila nahrávka syntetického hlasu, ktorý hovorí iba jedno slovo. Nič viac, iba jedno. Napriek tomu vzbudil obrovské ohlasy. Zatiaľ, čo niektorí ľudia počujú, že hlas hovorí slovo "Laurel", iní počujú "Yanni", prípadne Janny či Jally. Zaujímavosťou je, že obe strany počujú úplne jednoznačne tú svoju verziu, zatiaľ čo ostatní ľudia rovnako jednoznačne druhú verziu.
Vyskúšajte to aj vy a pustite tento zvuk ďalším ľuďom – asi vás prekvapí, kto čo počuje:
Dôvod, pre ktorý ľudia počujú rôzne veci, spočíva v tom, ako pracuje ich mozog. Hlas znejúci na nahrávke je syntetický a vo frekvenčnom spektre, ktorý náš mozog nie je zvyknutý interpretovať ako reč. Keďže mozog nevie celkom jednoznačne rozlíšiť, čo to vlastne počuje, priradí si zvuk k niečomu, čo už pozná, v tomto prípade sa sústredí na nižšiu alebo vyššiu frekvenciu zvuku. A práve v nej spočíva to tajomstvo: čím je frekvencia zvuku nižšia, tým viac počujeme slovo Laurel, vyššie frekvencie znejú ako Yanni, Jally alebo Janny.
Originálna nahrávka znie Laurel, nech sa vám to zdá akokoľvek nepravdepodobné.
Podrobné vysvetlenie tejto zaujímavosti zverejnil YouTube kanál asapSCIENCE: